Illum il-Kummissjoni qed tirrapporta dwar il-progress li għamlet il-Kroazja fl-issodisfar tal-kundizzjonijiet meħtieġa biex tissieħeb maż-żona Schengen. Il-Kummissjoni Ewropea tqis li, fuq il-bażi tar-riżultati tal-proċess ta' evalwazzjoni ta' Schengen li nbeda fl-2016, il-Kroazja ħadet il-miżuri meħtieġa biex tiżgura li tissodisfa l-kundizzjonijiet neċessarji għall-applikazzjoni sħiħa tar-regoli u l-istandards ta' Schengen. Il-Kroazja se jeħtiġilha tissokta l-ħidma tagħha fuq l-implimentazzjoni tal-azzjonijiet kollha li jinsabu għaddejjin, b'mod partikolari l-ġestjoni tagħha tal-fruntieri esterni, biex tiżgura li dawn il-kundizzjonijiet jibqgħu jiġu ssodisfati. Illum il-Kummissjoni tikkonferma wkoll li l-Kroazja qed tkompli tissodisfa l-impenji li daħlet għalihom fin-negozjati tal-adeżjoni b'rabta mar-regoli ta' Schengen. Il-President Jean-Claude Juncker qal: “Ta' min ifaħħar lill-Kroazja għall-isforzi u l-perseveranza tagħha biex tissodisfa l-kundizzjonijiet kollha meħtieġa biex tingħaqad ma' Schengen. Huwa biss billi ningħaqdu u nżommu id f'id li nkunu nistgħu niżguraw żona Schengen aktar b'saħħitha. Il-kondiviżjoni tal-kisbiet ta' Schengen trid tkun id-direzzjoni komuni tagħna. Din hija r-raġuni għaliex nafda li l-Istati Membri se jieħdu l-aħjar miżuri biex il-Kroazja ma ddumx ma ssir membru sħiħ ta' Schengen. Il-Kummissarju għall-Migrazzjoni, l-Affarijiet Interni, u ċ-Ċittadinanza Dimitris Avramopoulos qal: “Schengen hija waħda mill-akbar u l-aktar kisbiet tanġibbli tal-integrazzjoni Ewropea. Iżda l-qawwa tagħha tiddependi ħafna fuq l-inklużività – irridu nirrikonoxxu l-fatt li issa l-Kroazja ħadet il-miżuri biex tiżgura li tissodisfa l-kundizzjonijiet meħtieġa. Ladarba ssir membru sħiħ ta' Schengen hija se tagħti sehemha biex tkompli ssaħħaħ iż-żona Schengen u biex tiżgura l-ħarsien aħjar tal-fruntieri esterni. Fid-Diskors dwar l-Istat tal-Unjoni 2017, il-President Juncker esprima l-appoġġ inekwivokabbli tiegħu biex il-Kroazja ssir membru sħiħ taż-żona Schengen ladarba jkunu ġew issodisfati l-kundizzjonijiet meħtieġa kollha. Illum, il-Kummissjoni qiegħda tirrapporta dwar ir-riżultat pożittiv ta' proċess twil ta' evalwazzjoni u kooperazjoni li matulu l-Kroazja għamlet titjib kostanti biex tissodisfa dawk il-kundizzjonijiet. Valutazzjoni tal-kriterji kollha ta' Schengen Il-Komunikazzjoni tqis l-evalwazzjonijiet li saru bejn Ġunju 2016 u Mejju 2019, li eżaminaw l-applikazzjoni tar-regoli u l-istandards ta' Schengen f'għadd ta' oqsma min-naħa tal-Kroazja. Filwaqt li l-Kummissjoni diġà evalwat u kkonfermat b'suċċess l-implimentazzjoni sħiħa tar-regoli ta' Schengen fl-oqsma tal-protezzjoni tad-data, tal-kooperazzjoni tal-pulizija, tal-politika komuni dwar il-viżi, tar-ritorn, tas-Sistema ta' Informazzjoni ta' Schengen (SIS), tal-armi tan-nar u tal-kooperazzjoni ġudizzjarja f'materji kriminali, il-komunikazzjoni tal-lum tikkonferma wkoll li l-Kroazja ħadet il-miżuri meħtieġa kollha biex tiżgura li l-kundizzjonijiet għall-applikazzjoni tar-regoli ta' Schengen fil-qasam tal-ġestjoni tal-fruntieri esterni jiġu ssodisfati. Il-Kroazja se jeħtiġilha tissokta l-ħidma tagħha biex tiżgura l-implimentazzjoni konsistenti tal-azzjonijiet kollha li jinsabu għaddejjin f'dan il-qasam. Fl-aħħar nett, il-Kummissjoni qiegħda tirrapporta wkoll dwar l-impenji li ħadet il-Kroazja fin-negozjati tal-adeżjoni tagħha li huma rilevanti għar-regoli ta' Schengen. Dawn l-impenji jikkonċernaw partikolarment il-qasam tal-ġudikatura u tar-rispett għad-drittijiet fundamentali. Illum il-Kummissjoni qiegħda tikkonferma li l-Kroazja għadha tissodisfahom kollha kemm huma. Il-passi li jmiss Il-Kummissjoni tistieden lill-Kunsill biex tiddiskuti din il-komunikazzjoni bil-għan tal-integrazzjoni tal-Kroazja fiż-żona Schegen b'konformità mal-Att tal-Adeżjoni tal-2011. Kuntest Iż-żona Schengen hija l-akbar żona ta' vjaġġar ħieles fid-dinja u bħalissa tinkudi 22 pajjiżi tal-UE (l-Awstrija, il-Belġju, id-Danimarka, Franza, il-Finlandja, il-Ġermanja, il-Greċja, l-Italja, il-Lussemburgu, in-Netherlands, il-Portugall, Spanja, l-Iżvezja, iċ-Ċekja, l-Estonja, l-Ungerija, il-Latvja, il-Litwanja, Malta, il-Polonja, is-Slovakkja u s-Slovenja) kif ukoll 4 pajjiżi assoċjati li mhumiex membri tal-UE (in-Norveġja, l-Iżlanda, l-Iżvizzera u l-Liechtenstein). Hija tippermetti liċ-ċittadini jivvjaġġaw b'mod ħieles bejn dawk il-pajjiżi mingħajr ebda verifika fil-fruntieri u tagħmilha aktar faċli li wieħed jivvjaġġa, jaħdem u jgħix bejn fruntieri u oħra. Il-pajjiżi li jixtiequ jissieħbu fiż-żona Schengen jridu jagħaddu minn sensiela ta' evalwazzjonijiet ta' Schengen biex jiġi kkonfermat jissodisfawx il-kundizzjonijiet meħtieġa għall-applikazzjoni tar-regoli ta' Schengen. Dawn il-valutazzjonijiet iqisu jekk pajjiż ikunx kapaċi jerfa' r-resposabbiltà tal-kontroll fil-fruntieri esterni f'isem l-Istati l-oħra ta' Schengen, jikkoopera b'mod effiċjenti ma' aġenziji oħrajn tal-infurzar tal-liġi fi Stati oħra ta' Schengen biex jitħares livell għoli ta' sigurtà ladarba jitneħħew il-kontrolli fil-fruntieri, japplika r-regoli ta' Schengen bħall-kontroll tal-fruntieri esterni fuq l-art, il-baħar u l-ajru (ajruporti), joħroġ viżi ta' Schengen, jimplimenta l-proċeduri ta' ritorn, iwettaq il-kooperazzjoni tal-pulizija u jħares id-data personali, u fl-aħħar nett jissodisfa l-ħtieġa tal-konnessjoni mas-Sistema ta' Informazzjoni ta' Schengen u l-użu tagħha. Ladarba jitqies li jkunu ġew issodisfati l-kundizzjonijiet neċessarji kollha rigward l-applikazzjoni tal-partijiet rilevanti kollha tar-regoli ta' Schengen, tkun ir-responsabbiltà tal-Kunsill, wara li jikkonsulta mal-Parlament Ewropew, li jieħu deċiżjoni unanima aħħarija. F'Marzu 2015 l-Kroazja stqarret li setgħet tibda l-proċess ta' evalwazzjoni ta' Schengen fl-oqsma ta' politika rilevanti. Ir-rapport iqis il-progress li sar matul dan il-proċess ta' evalwazzjoni fl-oqsma rilevanti kollha u jikkonferma li l-Kroazja għadha tissodisfa l-impenji li ħadet matul in-negozjati tal-adeżjoni tagħha dwar l-adeżjoni mal-UE. Għal Aktar Informazzjoni Il-Komunikazzjoni dwar il-verifika tal-applikazzjoni sħiħa tal-acquis ta' Schengen min-naħa tal-Kroazja. Anness tal-Komunikazzjoni